b"\n_START_ARTICLE_\nBrian Boyle\n_START_SECTION_\nUra\n_START_PARAGRAPH_\nBoyle k\xc3\xa4vi lukion St. Sebastian's Schoolissa. H\xc3\xa4net valittiin vuoden 2003 lukiolaispelaajaksi. Los Angeles Kings varasi Boylen ensimm\xc3\xa4isell\xc3\xa4 kierroksella 26. pelaajana NHL:n varaustilaisuudessa 2003. H\xc3\xa4n k\xc3\xa4vi vuodet 2003\xe2\x80\x932007 Boston Collegea. Boyle jakoi kaudella 2004\xe2\x80\x932005 joukkueensa sis\xc3\xa4isen maalip\xc3\xb6rssin voiton 19 osumallaan Patrick Eavesin kanssa. H\xc3\xa4n voitti kev\xc3\xa4\xc3\xa4ll\xc3\xa4 2005 Hockey Eastin mestaruuden ja valittiin lopputurnauksen arvokkaimmaksi pelaajaksi._NEWLINE_Kaudella 2005\xe2\x80\x932006 Boyle oli tehoilla 22+30=52 Boston Collegen toiseksi paras pistemies Chris Collinsin j\xc3\xa4lkeen. He olivat koko Hockey Eastin pistep\xc3\xb6rssin k\xc3\xa4rkikaksikko. Boyle voitti sarjan sy\xc3\xb6tt\xc3\xb6p\xc3\xb6rssin ja maalip\xc3\xb6rssiss\xc3\xa4 h\xc3\xa4n sijoittui kolmanneksi. Boyle oli my\xc3\xb6s Hockey Eastin j\xc3\xa4\xc3\xa4hyp\xc3\xb6rssin nelj\xc3\xa4s 90 minuutillaan. H\xc3\xa4net valittiin kauden p\xc3\xa4\xc3\xa4tteeksi sen ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Kaudella 2006\xe2\x80\x932007 Boston Collegen kapteenina toiminut Boyle voitti tehoilla 19+34=53 koko Hockey Eastin piste- ja sy\xc3\xb6tt\xc3\xb6p\xc3\xb6rssin sek\xc3\xa4 jakoi maalip\xc3\xb6rssin viidennen sijan kolmen muun pelaajan kanssa. H\xc3\xa4n voitti kev\xc3\xa4\xc3\xa4ll\xc3\xa4 2007 sarjan mestaruuden, valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen sek\xc3\xa4 NCAA:n lopputurnauksen t\xc3\xa4hdist\xc3\xb6kent\xc3\xa4lliseen. Boyle voitti my\xc3\xb6s Hockey Eastin j\xc3\xa4\xc3\xa4hyp\xc3\xb6rssin 104 minuutillaan. Kev\xc3\xa4\xc3\xa4ll\xc3\xa4 2007 h\xc3\xa4n pelasi my\xc3\xb6s Kingsin farmijoukkue Manchester Monarchsissa, AHL:ss\xc3\xa4. Boyle pelasi siell\xc3\xa4 kaksi runkosarjaottelua ilman tehopisteit\xc3\xa4 sek\xc3\xa4 16 playoff-ottelua tehoin 3+5=8._NEWLINE_Boyle siirtyi kaudeksi 2007\xe2\x80\x932008 Los Angeles Kingsin organisaatioon. H\xc3\xa4n pelasi l\xc3\xa4hes koko kauden Manchester Monarchissa, jossa Boyle oli tehoilla 31+31=62 joukkueen paras maalintekij\xc3\xa4 ja toiseksi paras pistemies Teddy Purcellin j\xc3\xa4lkeen. H\xc3\xa4n sijoittui AHL:n maalip\xc3\xb6rssiss\xc3\xa4 kymmenenneksi. Boyle valittiin kauden p\xc3\xa4\xc3\xa4tteeksi liigan tulokkaiden t\xc3\xa4hdist\xc3\xb6kent\xc3\xa4lliseen. H\xc3\xa4n pelasi kauden aikana my\xc3\xb6s kahdeksan NHL-ottelua Kingsiss\xc3\xa4 tehoin 4+1=5. Boyle teki NHL-debyyttins\xc3\xa4 2. helmikuuta 2008 ottelussa New Jersey Devilsi\xc3\xa4 vastaan. H\xc3\xa4n teki samassa ottelussa my\xc3\xb6s NHL-uransa avausmaalin. Boyle teki nelj\xc3\xa4ss\xc3\xa4 ensimm\xc3\xa4isess\xc3\xa4 NHL-ottelussaan kolme maalia. Tulokaskaudellaan 2008\xe2\x80\x932009 h\xc3\xa4n pelasi 28 NHL-ottelua tehoin 4+1=5._NEWLINE_Boyle kaupattiin NHL:n varaustilaisuuden 2009 yhteydess\xc3\xa4 New York Rangersiin vaihdossa kolmannen kierroksen varausvuoroon NHL:n varaustilaisuuteen 2010. H\xc3\xa4n pelasi kauden 2009\xe2\x80\x932010 kokonaan Rangersissa ja teki ensimm\xc3\xa4isell\xc3\xa4 kokonaisella NHL-kaudellaan 71 runkosarjaottelussa tehot 4+2=6. Kaudella 2010\xe2\x80\x932011 Boyle teki l\xc3\xa4pimurtonsa NHL:ss\xc3\xa4 tekem\xc3\xa4ll\xc3\xa4 henkil\xc3\xb6kohtaisen yhden kauden piste-enn\xc3\xa4tyksens\xc3\xa4 tehoilla 21+14=35._NEWLINE_Boyle siirtyi hein\xc3\xa4kuussa 2014 Tampa Bay Lightningiin kolmen vuoden sopimuksella, jonka kokonaisarvo on 6 miljoonaa dollaria.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nBoyle on perheens\xc3\xa4 kolmestatoista lapsesta seitsem\xc3\xa4nneksi vanhin. H\xc3\xa4n ei ole sukua entiselle puolustajalle Dan Boylelle._NEWLINE_Brian Boylelle diagnsoitiin krooninen myelooinen leukemia vuonna 2017, mutta lokakuussa 2018 Boyle ilmoitti asian olevan kunnossa."